ru ru ru hbs_cyr ky ky ky ky ky ky ky ky ky ky ky ky ky ky ky tt ky ky ky ky ky ru ky ky ky ky ky ky ky ky ru ky be ru ru ru ru ru ru ru ru bg ru ru ru ru ru ru ru ru ru ru ru
- Алгач сөздү балалыктан баштасаңыз?
- Оо, балалык кезге эмне жетсин. Менин балалык чагым Нарын областынын Тянь-Шань районуна караштуу Учкун айылында өттү. Ал айылда Чоро Кожомжаров, Күмөндөр Абылов агаларыбыз өскөн жер, өнөрпоздор көп чыккан. Кичинемден эле ыр-бийге шыктуу келип, кароо-сынактарга катышып, өзүмдүн классымдын активисти болчумун. Ата-энем да чыгармачылыкты түшүнгөн адамдар. Апам Бүбүажар мандалин чертип ырдап, атам Байгазы да той-топурда обон созуп калат. Мал жайып жүргөндө, чөптүн башына чыгып алып кыңылдап эле ырдап жүрчүмүн. Балалык кезге азыр эмне жетсин.
- Актердук чөйрөгө кантип келип калдыңыз?
- Бул чөйрөгө аралашып калуума ата-энем чоң себепчи болгон десем болот. "Жок дегенде бир балабыз актер болсун" дешкен экен. Ошентип, Нарын музыкалык-драма театрына 17 жашымда келип кирдим. Окубай туруп эле артист болдум. Ал жерде 3 жыл иштедим. Кийин Бишкекке келип театрдык училищага өттүм. Учурда да студентмин, Б.Бейшеналиева атындагы искусство институтунун режиссердук курсун окуп жатам.
- "Мезгил жана Алыкул" тасмасында улуу акыныбыз Алыкул Осмоновдун образын чагылдырдыңыз, тасмадан соң жан дүйнөңүздө кандай өзгөрүүнү байкай алдыңыз?
- Алыкулдун образын буга чейин театр сахнасында ойногом. Медетбек Сейталиевдин "Алыкулга гүлдесте" деген спектаклин "Учур" театры ойногон элек. Андан сырткары бала кезден бери Алыкулдун чыгармалары, ырлары менен таанышпыз. Алп акын Алыкулдун образын ачып бериш үчүн чоң жоопкерчиликти мойнума алдым. Мен дайыма Алыкулга Алыкулдай мамиле кылыш керек деп айтып келем. Көңүлүң тоюп, көзүң жеткенден кийин ишти баштасаң, ал иш ойдогудай болгонго кепилдик бар. Алыкулдун образын чагылдырыш үчүн акындын жашоосуна биротоло сүңгүп киришиң керек. Актёр тыңчы сыяктуу, кандай образ жаратпасын анын жашоосун анализдеп чыгышы керек. Мен да чыныгы акындын оюн, жүрүм-турумун, жашоосун бүт анализдеп чыктым. Алыкул мага көп эмгек кылды деп ойлойм. Алыкул Осмоновдун образын чагылдырып берүү мен үчүн чоң сыймык. Буга чейин Чыңгыз Мамаев деп таанып жүрүшкөн болсо, азыр "Алыкул" деп таанып калышты. Алыкул атабыз өзү үчүн гана эмес, мени да чоң, даңгыр жолго салды деп айтсам болот.
- Аталган тасмада аткара албай кыйналган учурларыңыз болдубу?
- Албетте, башында образга кире албай кыйналдым. Көнгөндөн кийин бардыгы өз орду менен кетти. Кино деген такыр башка экен. Чоң ролго түшө элек элем. Мисалы, сахнада ойноп жатканда даярдык боюнча бир ойноп кетесиң. Бара- бара камера менен көнүшүп алган соң бардыгы жакшы болуп кетти. Менин жеке пикиримде жакшы эле кино тартылды окшойт.
- Кино менен театрдын кандай айырмачылыгы бар экен?
- Театрда бир спектаклды 2-3 ай даярданасың, андан соң сахнага чыгып ойнойсуң. Бирок, бир гана жолу сахнага чыгасың. Дубль деген жок да, жаман ойнойсуңбу, жакшы ойнойсуңбу бир ойногондо эле образды берип калышың керек. А кинонун да өзүнчө татаалдыктары бар. Ал жерде театрдагыдай эмес, дубль деген бар. Кайра-кайра ойноп жатып ойлогондой, көздөгөндөй образды чыгарып алсаң болот.
- А жүрөгүңүзгө кайсынысы жакын?
- Мага экөө тең жагат, экөө тең жакын. Кудайым буюрса, театрды да, кинону да бирге алып кетем. Актер болгондон кийин таштабайм деген үмүттөмүн.
- Тасманы тартып жаткан убакта кандай өзгөчөлүү жагдайлар болду?
- Бир гана нерсени байкадык, Алыкул атабыздын арбагы дайыма бизди колдоп-коштоп жүрдү. Биз ойлогон кадрлар дайым болуп турду. Жамгыр десек жамгыр, булут десек булут, туман десек туман дегендей. Кандайдыр бир сыры бар экенин байкадык.
- Кайсыл жерлерде тартылды?
- Сүймөнкул Чокморовдун айылынан, Ысык-Көлдөн, Сокулук районунан, Ысык-Атадан жана башка көп жерлерден тартылды. Өмүр баяны тууралуу тасма болгон соң, төрт мезгилди тең камтыдык.
- Актердук чөйрөгө келгени өзүңүзгө эмне таптыңыз?
- Ырас эле ушул кесипти тандап алыпмын, көп эле нерсе таптым. Аздыр-көптүр болсо да элдин оозуна алынып, элдин сыйлоосуна арзып, аз да болсо күйөрмандарым бар. Актерго мындан артык бакыттын кереги жок болсо керек.
- Жеке өзүңүздү Алыкул катары кантип даярдадыңыз?
- Бала кезимен бери эле Алыкулдун ырларын жакшы көрчүмүн. Көп ырларын жатка да билчүмүн. Жогоруда айтып кеткендей спектаклдеги даярдыктар бар болчу, андан соң дагы окудук жеткире албаган жагыбызды. Таанышмын да, тааныбай туруп андай чоң инсанга кол салганга болбойт, батынбайсың дагы.
- Кайсы образды ойной албайм деп ойлойсуз?
- Ар бир актёрдун өзүнүн ампуласы болот. Мага ойноштун ролун эч беришпейт. Себеби, жүзүм ага туура келбейт. Эгерде мен "красавчик" болсом, анда ойной бермекпиз да. Ал эми комедия менен трагедия жанрын ачып бере алам деген ойдомун. Мындан сырткары, "Дөөлөт" студиясында үн коштоп, "Чыңгызхан" тасмасында Жамуханын, "Чуулгандуу сүрөтчүдө" Ким Хондонун үнүн жана 900дөй мультфильмде үн коштогом.
- Сиздерде атаандаштык деген болобу?
- Негизи атаандаштык деген болуш керек. Бирок, жакшы жагынан. Уу берип, бузуп ийип, тигинтип-минтип ийип эмес. Театрда, сценада атаандаштык болуш керек. Антпесе сен бийиктей албайсың. Мисалы, театрда менин атаандаштарым бар, жакшы жагынан. Жолдошбек Жанжигитов, Нурдөөлөт Копоев, Илим Калмуратов деген жакшы актерлор бар. Мен аларды атаандаш катары көрөм.
- Үй-бүлөңүз тууралуу айта кетсеңиз?
- Келинчегим Элмира Тагаева чыгармачылыкты түшүнгөн адам, мага ар тараптан жардам берип, өйдөдө өбөк, ылдыйда жөлөк болуп келет. "Кандуу сүйүү" тасмасында Зайнанын образын ойногон. Азыр убактылуу балдар менен үйдө. Мираида Далбаевадай кыргызга кызмат кылган сулуу кыз болсун деп, кызыбыздын атын Мираида койдук. Ал эми өзүм тарыхый чыгармаларга кызыккандыктан, кыргыздын биринчи каганы Барсбек баатырдай эл үчүн кызмат кылсын деп уулумдун атын Барсбек деп койдум.
- Алдыда дагы кандай пландарыңыз, максаттарыңыз бар?
- Элге жакшы-жакшы каармандардын образдарын ачып бергенге аракет кылам, далалаттанам. Эл тааныган соң, артист болгондон кийин жакшы артист деген атка конуп, эл үчүн эмгектениш керек. Азыркы тапта Чыңгыз Айтматовдун чыгармаларынын үстүндө иштейли деп жатабыз. Төрт, беш чыгармасын бириктирип инцинировкалап спектакль кылалы деп турабыз.